ΓΡΑΠΤΗ ΕΡΩΤΗΣΗ P-2050/97 υποβολή: Johanna Maij-Weggen (PPE) προς την Επιτροπή (16 Iουνίου 1997)

Θέμα: Απειλή εξαφάνισης της φώκιας μοναχού (μεσογειακής φώκιας)

Γνωρίζει η Επιτροπή σχετικά με την άκρως υψηλή θνησιμότητα που πλήττει έναν από τους δύο τελευταίους πληθυσμούς της φώκιας μοναχού (μεσογειακής φώκιας) στα ανοιχτά των ακτών της Μαυριτανίας; Υπογραμμίζεται ότι έχει ήδη μειωθεί κατά τα τρία τέταρτα ο εν λόγω πληθυσμός 275 ζώων.

Είναι διατεθειμένη η Επιτροπή να διαθέσει λίαν βραχυπρόθεσμα τις αναγκαίες πιστώσεις για την εφαρμογή ενός προγράμματος έκτακτης ανάγκης που θα επέτρεπε την επιβίωση του εν λόγω πληθυσμού και στο οποίο θα συμμετείχαν όλοι οι εμπειρογνώμονες (στις Κάτω Χώρες, στην Ισπανία και την Ελλάδα); Το πρόγραμμα αυτό θα συνίστατο στις ακόλουθες πτυχές:

- ανίχνευση του ιού ή της τοξίνης που προκαλεί την καταστροφή

- εμβολιασμός των υγιών ζώων

- διοργάνωση μιας επί τόπου δράσης και

- αποκατάσταση των ασθενούντων ζώων και των νεαρών ζώων που έχουν χάσει τη μητέρα τους.

Μπορεί επίσης να ερευνήσει η Επιτροπή εάν θα ήταν δυνατόν να έχει αποφευχθεί η καταστροφή αυτή, έχοντας υπόψη ότι μια ομάδα Ισπανών και Μαυριτανών παρακολουθεί μονίμως την κατάσταση του εν λόγω πληθυσμού;

Μπορεί επίσης να ανακοινώσει η Επιτροπή ποιος είναι ο ρόλος της ΓΔ ΧΙ στην υπόθεση αυτή, καθώς και εάν, στο πλαίσιο του χρηματοδοτουμένου από την ΓΔ ΧΙ προγράμματος «Life» που εφαρμόζει ισπανική ομάδα έρευνας, έχει προβλεφθεί εκ των προτέρων το ενδεχόμενο καταστροφής του είδους αυτού (έχοντας κυρίως υπόψη το τι συνέβη προ ετών στην περιοχή των Wadden); Στο πλαίσιο αυτό έχουν ληφθεί προληπτικά μέτρα υπέρ του πληττομένου σήμερα πληθυσμού;

Παράλληλα, είναι η Επιτροπή σε θέση να ανακοινώσει σε ποια κατάσταση βρίσκεται ο άλλος πληθυσμός της φώκιας μοναχού, στα ανοικτά των ελληνικών ακτών;

Απάντηση της κας Bjerregaard εξ ονόματος της Επιτροπής (27 Ιουνίου 1997)

Η Επιτροπή είναι ενήμερη για την εξαιρετικά υψηλή θνησιμότητα που παρουσιάστηκε στην αποικία μαύρης φώκιας του Λευκού Ακρωτηρίου. Η ολική θνησιμότητα έχει ήδη υπερβεί, κατά πάσαν πιθανότητα, το ήμισυ του πληθυσμού της αποικίας.

Η Επιτροπή εξουσιοδότησε την κυβέρνηση των Καναρίων Νήσων, οι οποίες εντάσσονται στο έργο LIFE-Nature «Δράσεις για τη διατήρηση της φώκης της μοναχής στον Ατλαντικό», να χρησιμοποιήσει τμήμα των κεφαλαίων του εν εξελίξει αυτού έργου, για την υλοποίηση επειγουσών δράσεων, και ειδικότερα για:

- αναλύσεις για τον εντοπισμό της τοξίνης ή του ιού

- τη μέριμνα για τα νεαρά δείγματα που έχουν χάσει τη μητέρα τους

- την ενίσχυση της επιστημονικής ομάδας που βρίσκεται επί τόπου

- συνεδριάσεις των επιστημονικών επιτροπών που παρακολουθούν τις σχετικές εξελίξεις

- έκτακτες επιτόπιες δράσεις για την προστασία των επιζώντων ζώων.

Η Επιτροπή αναμένει τα οριστικά αποτελέσματα των αναλύσεων, καθώς και τη γνώμη των ειδικών, όσον αφορά τους λόγους της θνησιμότητας (ιός ή τοξίνες, ή συνδυασμός των δύο παραγόντων), προκειμένου να προβεί σε γενικότερη εκτίμηση της κατάστασης. Σε περίπτωση που η θνησιμότητα οφείλεται σε τοξίνη, πιθανότατα δεν θα είναι δυνατή η ανάληψη οιασδήποτε προληπτικής δράσης. Εάν η θνησιμότητα προεκλήθη από ιό, οι επιστήμονες καλούνται να προσδιορίσουν τον τύπο του ιού, την προέλευσή του και, ει δυνατόν, τις αιτίες της εμφάνισής του.

Η Επιτροπή ήταν ενήμερη για τους κινδύνους που απειλούσαν την αποικία του Λευκού Ακρωτηρίου, δεδομένου ότι αυτοί περιγράφονταν στο έργο LIFE: μαύρη ή ερυθρά παλίρροια (ανεξέλεγκτος πολλαπλασιασμός τοξικών φυκών), επιδημία ή και κατάρρευση των σπηλαίων. Οι κίνδυνοι αυτοί δικαιολογούσαν την ανάληψη μελετών προκειμένου να εξεταστεί το κατά πόσον η συγκεκριμένη αποικία θα μπορούσε να αποτελέσει το εφαλτήριο επανεισαγωγής του είδους στις Κανάριους Νήσους. Η ανασύσταση ενός νέου πληθυσμού στις νήσους αυτές θα επέτρεπε τον περιορισμό των κινδύνων εξαφάνισης και την δημιουργία γενετικών δεσμών μεταξύ της αποικίας του Λευκού Ακρωτηρίου και του μικρού πληθυσμού της Μαδέρα.

Η Επιτροπή δεν έχει στην διάθεσή της συγκεκριμένα στοιχεία για την κατάσταση της υγείας του πληθυσμού φώκης της μοναχής των ελληνικών ακτών.